
PATVIRTINTA 
Lietuvos Respublikos finansų ministro
2018 m. kovo 1 d. įsakymu Nr. 1K-104
(Lietuvos Respublikos finansų ministro
2026 m. rugsėjo     d. įsakymo Nr. 1K-
redakcija)

LIETUVOS RESPUBLIKOS FINANSŲ MINISTERIJOS VEIKLOS VALDYMO DEPARTAMENTO NUOSTATAI

I SKYRIUS
BENDROSIOS NUOSTATOS

1. Lietuvos Respublikos finansų ministerijos Veiklos valdymo departamento nuostatuose (toliau – Nuostatai) reglamentuojami Lietuvos Respublikos finansų ministerijos (toliau – ministerija) Veiklos valdymo departamento (toliau – departamentas) veiklos tikslai, funkcijos, teisės, pareigos, veiklos organizavimas ir kontrolė.
2. Departamento struktūra yra departamento direktorius, Finansų, Organizacijos vystymo, Viešųjų pirkimų, Veiklos aprūpinimo ir saugos bei Dokumentų valdymo skyriai (toliau – departamento skyriai). 
3. Departamentas savo veikloje vadovaujasi Lietuvos Respublikos Konstitucija, kitais Lietuvos Respublikos teisės aktais, Lietuvos Respublikos tarptautinėmis sutartimis, Europos Sąjungos (toliau – ES) teisės aktais, ministerijos nuostatais, ministerijos darbo reglamentu, Nuostatais ir departamento direktoriaus tvirtinamais darbo procedūras aprašančiais dokumentais (aprašais, vadovais, instrukcijomis ir pan.).

II SKYRIUS
DEPARTAMENTO VEIKLOS TIKSLAI 

4. Departamento veiklos tikslai:
4.1. užtikrinti, kad ministerijos finansiniai ištekliai būtų valdomi ekonomiškai, efektyviai, rezultatyviai ir skaidriai;
4.2. užtikrinti ministerijos strateginio valdymo ir veiklos efektyvumo didinimo procesus;
4.3. užtikrinti, kad racionaliai naudojant biudžeto lėšas ir vadovaujantis Lietuvos Respublikos viešųjų pirkimų įstatyme nustatytais principais būtų vykdomi ministerijos viešieji ir kiti pirkimai;
4.4. užtikrinti ministerijos ūkinės veiklos organizavimą, turto priežiūrą ir saugą naudojant ministerijos materialinius ir techninius išteklius, pasirengimą krizėms ir ekstremaliosioms situacijoms, jų prevenciją ir šios veiklos koordinavimą;
4.5. užtikrinti efektyvų dokumentų valdymą;
4.6. užtikrinti asmenų, kurie kreipiasi į ministeriją, aptarnavimą.

III SKYRIUS
DEPARTAMENTO FUNKCIJOS

5. Departamentas atlieka šias funkcijas:
5.1. siekdamas Nuostatų 4.1 papunktyje nustatyto veiklos tikslo:
5.1.1. atlieka finansų kontrolės procedūras, nustatytas finansų ministro (toliau – ministras) tvirtinamose ministerijos finansų kontrolės taisyklėse;
5.1.2. teikia centralizuotos apskaitos įstaigai finansinei apskaitai (toliau – apskaita) tvarkyti reikalingus apskaitos dokumentus, kuriais pagrindžiamos įvykdytos ūkinės operacijos;
5.1.3. teikia centralizuotos apskaitos įstaigai informaciją apie teismo procesus, kuriuose ministerija dalyvauja kaip ieškovė (pareiškėja) ar atsakovė, nurodydamas prašomas priteisti sumas;
5.1.4.  teikia centralizuotos apskaitos įstaigos parengtus finansinių ir biudžeto vykdymo ataskaitų rinkinius ir (arba) viešojo sektoriaus subjektų grupės finansinių ataskaitų rinkinius Lietuvos Respublikos viešojo sektoriaus atskaitomybės įstatyme ir jo įgyvendinamuosiuose teisės aktuose nurodytoms įstaigoms šiuose teisės aktuose nustatyta tvarka ir terminais;
5.1.5. teikia centralizuotos apskaitos įstaigai valstybės biudžeto asignavimų poreikio prognozių duomenis;
5.1.6.  atlieka kontroliuojamų viešojo sektoriaus subjektų pagal Viešojo sektoriaus atskaitomybės įstatymą teikiamų ataskaitų rinkinių analizę, siekdamas įsitikinti gautų asignavimų ir valdomo turto naudojimo efektyvumu, taip pat siekdamas įvertinti ataskaitose pateiktos informacijos paaiškinimų pakankamumą;
5.1.7. vykdo Lietuvos Respublikos atstovų kelionių į Europos Sąjungos Tarybos darbo struktūrų susitikimus išlaidų kompensavimą įstaigoms, vadovaudamasis Lietuvos Respublikos Vyriausybės 2004 m. birželio 2 d. nutarimu Nr. 680 „Dėl Lietuvos Respublikos atstovų kelionių į Europos Sąjungos Tarybos darbo struktūrų susitikimus išlaidų kompensavimo taisyklių patvirtinimo“, kuriuo ministerija paskirta kompetentinga nacionaline administracine institucija, kuri veikia kaip bendras informacinis centras;
5.1.8. atlieka pagal departamento rengtas valstybės biudžeto lėšų naudojimo sutartis skirtų valstybės biudžeto lėšų naudojimo finansų kontrolę;
5.1.9. dalyvauja įgyvendinant ministerijos projektus, finansuojamus iš ES ir kitos tarptautinės finansinės paramos lėšų;
5.2.  siekdamas Nuostatų 4.2 papunktyje nustatyto veiklos tikslo:
5.2.1. organizuoja ir koordinuoja viešųjų finansų ir oficialiosios statistikos veiklos srities planavimo dokumentų rengimą;
5.2.2. organizuoja ir koordinuoja ministro valdymo sričių biudžetinių įstaigų metinių veiklos planų rengimą;
5.2.3. organizuoja ministerijos vertinimo paraiškų dėl intervencijų, įgyvendinamų pagal plėtros programą, rengimą ir rekomendacijų, pateiktų vertinimo ataskaitose, įgyvendinimą;
5.2.4. pagal ministerijos kompetenciją organizuoja Lietuvos Respublikos Vyriausybės programos įgyvendinimo priemonių rengimą, koordinuoja jų įgyvendinimą ir ataskaitų rengimą Vyriausybei;
5.2.5. vykdo ministerijos strateginio veiklos plano įgyvendinimo stebėseną, rengia ministerijos metinę veiklos ataskaitą, prireikus rengia kitas ataskaitas ir suvestinius duomenis, susijusius su ministerijos veikla;
5.2.6. organizuoja ministerijos ir ministro valdymo sričių įstaigų investicijų projektų atranką;
5.2.7. organizuoja ministerijos strateginiame veiklos plane patvirtintų programų sąmatų sudarymą, prireikus – jų tikslinimą;
5.2.8. rengia ministerijos ir kitų subjektų, turinčių teisę gauti lėšų iš ministerijai patvirtintų Lietuvos Respublikos tam tikrų metų valstybės biudžeto asignavimų, valstybės biudžeto lėšų naudojimo sutarčių projektus;
5.2.9. organizuoja ministerijos funkcijų peržiūrą;
5.2.10. konsultuoja kitus ministerijos struktūrinius padalinius ir rengia jiems bei departamento direktoriui, esant poreikiui – ministerijos kancleriui (toliau – kancleris), ministrui pasiūlymus dėl ministerijos veiklos procesų efektyvumo ir rezultatyvumo didinimo;
5.2.11. organizuoja ir koordinuoja ministerijos veiklos rizikos valdymą;
5.2.12. organizuoja ir koordinuoja vidaus kontrolės politikos įgyvendinimą ministerijoje;
5.3. siekdamas Nuostatų 4.3 papunktyje nustatyto veiklos tikslo:
5.3.1. rengia ministerijos einamųjų biudžetinių metų planuojamų viešųjų pirkimų suvestinę, ją tikslina, tvarko viešųjų pirkimų verčių apskaitą;
5.3.2. rengia pirkimų, pirkimų rezultatų, pirkimo sutarčių sudarymo, pirkimo sutarčių pakeitimų skelbimus bei viešųjų pirkimų ir jų vykdymo ataskaitas;
5.3.3. deleguoja savo atstovus į ministerijoje sudaromas viešųjų pirkimų komisijas;
5.3.4. rengia ministro įsakymų dėl viešųjų pirkimų komisijų sudarymo projektus;
5.3.5. vykdo mažos vertės pirkimus, kai nėra sudaroma viešojo pirkimo komisija;
5.3.6. vertina ministro valdymo sričių perkančiųjų organizacijų vykdytų pirkimų rezultatus ir teikia kancleriui pasiūlymus dėl šių perkančiųjų organizacijų pirkimų centralizavimo;
5.4. siekdamas Nuostatų 4.4 papunktyje nustatyto veiklos tikslo:
5.4.1. dalyvauja kitiems ministerijos struktūriniams padaliniams ir kitoms institucijoms organizuojant Lietuvos valstybinių ir vyriausybinių delegacijų, kurių sudėtyje yra ministerijos atstovų, oficialius vizitus ir darbo vizitus į užsienį, taip pat užsienio oficialių svečių vizitus (oficialius vizitus ir darbo vizitus), oficialių delegacijų vizitus Lietuvos Respublikoje; organizuoja ir koordinuoja su ministerijos veikla susijusias konferencijas, seminarus, pasitarimus, susitikimus ir panašius renginius;
5.4.2. rūpinasi administraciniame pastate esančių patalpų ir darbo vietų įrengimu, ministerijos aprūpinimu ūkiniu-techniniu inventoriumi, materialiojo turto (išskyrus ryšių, garso ir vaizdo techniką, kompiuterinę ar kitą skaitmeninę organizacinę techniką) priežiūra ir racionaliu jo naudojimu;
5.4.3. organizuoja ministerijos turto ir įsipareigojimų inventorizaciją;
5.4.4. organizuoja administracinio pastato vaizdo stebėjimo saugos sistemos vaizdo duomenų apsaugą, atitinkančią duomenų saugos ir įslaptintos informacijos fizinės apsaugos reikalavimus;
5.4.5. organizuoja ministerijos veiklai naudojamos įslaptintos informacijos (išskyrus informaciją, susijusią su automatizuoto duomenų apdorojimo sistemų ir tinklų dalimis) fizinę apsaugą, atitinkančią įslaptintos informacijos saugos reikalavimus;
5.4.6. įgyvendina ministerijos valstybės tarnautojų ir darbuotojų, dirbančių pagal darbo sutartis, (toliau kartu – darbuotojai) saugos ir sveikatos, priešgaisrinės saugos teisės aktuose nustatytus reikalavimus ministerijoje;
5.4.7. įgyvendina krizių valdymo ir civilinės saugos teisės aktuose nustatytus reikalavimus ministerijoje ir koordinuoja šių reikalavimų įgyvendinimą ministro valdymo sričių įstaigose;
5.4.8. rengia ministerijos mobilizacijos plano projektą ir atlieka kitas ministerijai, kaip civilinės mobilizacijos institucijai, priskirtas funkcijas;
5.5. siekdamas Nuostatų 4.5 papunktyje nustatyto veiklos tikslo:
5.5.1. tvarko ministerijos bendros elektroninio pašto dėžutės (finmin@finmin.lt) korespondenciją, priima ministerijai adresuotą kurjerių pristatytą korespondenciją, įvertina ir paskirsto ministerijos gautą korespondenciją, registruoja ministerijos gautus dokumentus Dokumentų valdymo bendrojoje informacinėje sistemoje (toliau – DBSIS) ir nukreipia juos pagal veiklos sritis ir funkcijas atitinkamiems ministerijos struktūriniams padaliniams arba kancleriui, registruoja DBSIS siunčiamus dokumentus, ministro įsakymus, kanclerio potvarkius, sutartis, įgaliojimus ir kitus dokumentus; 
5.5.2. įkelia į Teisės aktų registro informacinę sistemą (TARIS) pasirašytus ministro įsakymus, o į Teisės aktų informacinę sistemą (TAIS) – ministerijos parengtus teisės aktų projektus ir jų lydimuosius dokumentus;
5.5.3. administruoja ministerijos įslaptintus dokumentus, užtikrina įslaptintos informacijos apsaugą įslaptintos informacijos administravimą reglamentuojančių teisės aktų nustatyta tvarka;
5.5.4. administruoja ir kontroliuoja ministerijos Šifrų paskirstymo kontrolės punkto kriptografines priemones;
5.5.5. tikrina ministro valdymo sričių įstaigose ir įmonėse, kurioms nesuteiktas paslapčių subjekto statusas ir kuriose dirbama su įslaptinta informacija ar saugoma įslaptinta informacija, įslaptintos informacijos apsaugos būklę, rengia patikrinimo išvadas, teikia jas kancleriui pasirašyti;
5.5.6. rengia ir per Elektroninio archyvo informacinę sistemą (EAIS) teikia kancleriui tvirtinti ministerijos dokumentų registrų sąrašą, dokumentacijos planą ir kitus bylų apskaitos dokumentus, tvarko ministerijos dokumentų bylas ir perduoda jas Lietuvos valstybės naujajam archyvui saugoti;
5.5.7. teikia įrodymus (ministerijos informaciją, turinčią išliekamąją vertę) į duomenų bazę „Analitinės informacijos biblioteka“, vadovaudamasis viešosios įstaigos Vyriausybės strateginės analizės centro (toliau – STRATA) ir Lietuvos nacionalinės Martyno Mažvydo bibliotekos parengta Analitinės informacijos bibliotekos išteklių įrašų rengimo Lietuvos integralioje bibliotekų informacijos sistemoje metodika, kuri skelbiama STRATA interneto svetainėje, ir Lietuvos Respublikos finansų ministerijos kanclerio 2023 m. lapkričio 15 d. potvarkiu Nr. 2K-2023/15 „Dėl informacijos teikimo į duomenų bazę „Analitinės informacijos biblioteka“;
5.5.8. tikrina ministerijos rengiamų teisės aktų bei jų lydimųjų dokumentų, taip pat kitų ministerijos dokumentų projektų atitiktį bendrinės lietuvių kalbos taisyklėms, dokumentų rengimo ir įforminimo bei terminijos reikalavimams, redaguoja šiuos projektus ir juos vizuoja ministerijos darbo reglamente nustatyta tvarka;
5.5.9. rengia, atnaujina ir skelbia ministerijos vidiniame M diske ministerijos blankus ir šablonus;
5.5.10. koordinuoja ministro valdymo sričių terminijos tvarkybą – kalbos požiūriu vertina ir tvarko ministerijos rengiamų teisės aktų projektų terminus, teikia juos svarstyti ir aprobuoti Valstybinei lietuvių kalbos komisijai;
5.5.11. verčia ministerijos dokumentus į anglų kalbą ir iš jos, prireikus verčia į anglų kalbą ir iš jos žodžiu ministerijoje oficialių vizitų metu;
5.6. siekdamas Nuostatų 4.6 papunktyje nustatyto veiklos tikslo:
5.6.1.  priima ministerijos bendruoju ryšio numeriu skambučius, suteikia informaciją apie ministerijos kompetenciją (veiklos tikslus ir funkcijas) ir (arba) nukreipia skambučius pagal veiklos tikslus, sritis ir funkcijas atitinkamų ministerijos struktūrinių padalinių vadovams; 
5.6.2. atlieka Asmenų prašymų ir skundų nagrinėjimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“, 11 punkte nustatytas funkcijas;
5.7. susijusias su ministerijos, kaip savininko teises ir pareigas įgyvendinančios institucijos, funkcijomis biudžetinėje įstaigoje Nacionaliniame bendrųjų funkcijų centre (toliau – Centras):
5.7.1. organizuoja Centro nuostatų ir jų pakeitimo projektų rengimą;
5.7.2. organizuoja sprendimų dėl Centro pertvarkymo, reorganizavimo ar likvidavimo projektų rengimą;
5.7.3. organizuoja sprendimų dėl likvidatoriaus skyrimo ir atleidimo arba likvidacinės komisijos sudarymo ar jos įgaliojimų nutraukimo projektų rengimą;
5.7.4. organizuoja sprendimų dėl Centro filialo steigimo ir jo veiklos nutraukimo projektų rengimą;
5.7.5. organizuoja sprendimų dėl Centro buveinės pakeitimo projektų rengimą;
5.7.6. organizuoja išvadų dėl Centro metinių veiklos planų ir veiklos ataskaitų rengimą;
5.7.7. teikia už personalo valdymo klausimus atsakingam ministerijos struktūriniam padaliniui siūlymus dėl:
5.7.7.1. Centro vadovo pareigybės aprašymo ir darbo sąlygų ypatumų;
5.7.7.2. Centro vadovo veiklos rezultatų vertinimo, skatinimo ar nuobaudų;
5.8. rengia teisės aktų projektus, rengia ir teikia išvadas (pastabas ir pasiūlymus) dėl ministerijos struktūrinių padalinių pateiktų teisės aktų, susijusių su departamento veiklos tikslų įgyvendinimu ir funkcijų atlikimu, projektų;
5.9. rengia įvairius dokumentus ir atlieka kitus veiksmus, susijusius su departamentui perduotais valstybės ir savivaldybių institucijų ir įstaigų, kitų juridinių ir fizinių asmenų prašymais, pasiūlymais ir kitokiais kreipimaisis, pranešimais ir skundais;
5.10. organizuoja ministerijos specialiosios ekspertų komisijos (toliau – SEK) posėdžius, teikia planuojamo SEK posėdžio darbotvarkės medžiagą SEK nariams, rengia SEK posėdžių protokolų projektus, juos derina su SEK nariais, pasirašo SEK posėdžių protokolus, teikia juos su svarstytais klausimais susijusiems ministerijos struktūriniams padaliniams;
5.11. inicijuoja viešuosius pirkimus, kurių reikia departamento veiklos tikslams pasiekti ir funkcijoms atlikti;
5.12. atlieka kitas funkcijas, susijusias su departamento veiklos tikslais.

IV SKYRIUS
DEPARTAMENTO TEISĖS IR PAREIGOS

6. Departamentas, siekdamas jam nustatytų veiklos tikslų ir atlikdamas savo funkcijas, turi šias teises:
6.1. gauti iš ministerijos struktūrinių padalinių, ministro valdymo srityse veikiančių įstaigų ir įmonių informaciją ir duomenis, reikalingus departamento veiklos tikslams pasiekti ir funkcijoms atlikti;
6.2. teikti ministrui ir kancleriui pasiūlymus dėl darbo grupių departamento kompetencijos klausimams spręsti sudarymo, teisės aktų projektų rengimo inicijavimo;
6.3. organizuoti pasitarimus, kitus renginius departamento kompetencijos klausimais;
6.4. rengti dokumentus departamento kompetencijai priskirtais klausimais;
6.5. teikti pasiūlymus kancleriui, prireikus ministrui departamento kompetencijos klausimais ir dalyvauti juos svarstant.
7. Departamentas, siekdamas jam nustatytų veiklos tikslų ir atlikdamas savo funkcijas, turi šias pareigas:
7.1. bendradarbiauti su kitais ministerijos struktūriniais padaliniais, laikydamasis viešojo administravimo principų;
7.2. teikti ministerijos struktūriniams padaliniams jų prašomą departamento turimą informaciją ir duomenis;
7.3. vykdyti kanclerio, ministro duotus nurodymus (pavedimus), susijusius su departamento veiklos tikslais ir funkcijomis.

V SKYRIUS
DEPARTAMENTO VEIKLOS ORGANIZAVIMAS IR KONTROLĖ

8. Departamento direktorius organizuoja departamento veiklą taip, kad atliekant departamento funkcijas būtų pasiekti departamento veiklos tikslai. 
9. Departamento direktoriaus nebuvimo darbe laikotarpiu departamento veiklą organizuoja ministro ar kanclerio nurodytas departamento darbuotojas.
10. Departamento direktorius už departamento veiklą atsiskaito kancleriui. 
11. Departamento skyrių vedėjai už savo vadovaujamo skyriaus veiklą atsiskaito departamento direktoriui. 
12. Departamento skyrių darbuotojai už savo veiklą atsiskaito skyriaus, kuriame dirba, vedėjui. 
13. Departamento veiklą vertina ministerijos vidaus audito tarnyba ir kitos institucijos, turinčios teisę tikrinti departamento veiklą.

VI SKYRIUS
BAIGIAMOSIOS NUOSTATOS

14. Departamento direktoriaus ir kitų departamento darbuotojų funkcijos nurodytos jų pareigybių aprašymuose.
15. Departamento veiklos organizavimas keičiamas ar departamentas panaikinamas teisės aktų nustatyta tvarka.

___________________



